
Nők a vallás és az állam határvonalán. Az iszlám, mint jogi és vallási rendszer, valamint kapcsolata az emberi jogokkal

Rezümé
Nők a vallás és az állam határvonalán
Az iszlám, mint jogi és vallási rendszer, valamint kapcsolata a modern emberi jogokkal
Pályamunkám a „Nők a vallás és az állam határvonalán; Az iszlám, mint jogi és vallási rendszer, valamint kapcsolata a modern emberi jogokkal” címet viseli, amelyben különböző muszlimjogi kultúrák nőkre vonatkozó emberi jogi szabályozását vizsgálom. Célom feltárni, hogy a nemekre vonatkozó szabályozásokban rejlő különbségek milyen társadalmi, vallási és jogi indokokra vezethetők vissza és hogyan hatnak a mindennapi életre, valamint a nemek közötti egyenlőség kérdésére az egyes államokban.
Négy állam, nevesül Afganisztán, Irán, Törökország, valamint Szaúd-Arábia jogi berendezkedését elemezem és a dolgozat célkitűzéseinek megvalósítása következtében a kutatási feladatra fókuszálva hipotéziseket fogalmazok meg..
Elsőként keresem a választ, hogy az egyenjogúság szükségszerűen maga után vonja-e, a nemi és a társadalmi sajátosságok eltűnését. E kérdésben megállapítom, hogy a nemek egyedisége nem csupán az általuk gyakorolt jogokban rejlik, hanem egyéb politikai, társadalmi és kulturális normáktól is jelentősen függ. Az emberi jogok kiterjesztése nem feltétlenül jelenti a nemi sajátosságoknak az eltűnését, csupán több lehetőséget nyit meg a nők számára. A női identitás egyedisége a modern és tradicionális értékek összhangjában rejlik.
Második tézisem, hogy az azonos jogi alapokat biztosító vallási alapművek interpretációja jelentős eltérés nélkül ismerhető-e fel ezekben az államokban, vagy különböző szempontok szerint divergenciát mutat. A jogi berendezkedések vizsgálatát követően megállapítható, hogy annak ellenére, hogy a Korán, illetve a Szunna autoritását egyik irányzat sem vitatja, az annak megfelelő szabályrendszer bevezetése nem egységesen valósul meg, így országonként eltérő az emberi jogok érvényesülésének illetőleg korlátozásának mértéke.
Harmadik kutatási kérdésem, hogy milyen módon lehet az európai jogállami normákat összehangolni az iszlám vallási hagyományokkal az emberi jogi alapelvek és a nemek közötti egyenlőség tiszteletben tartásával. A kultúrák közötti kommunikációnak és társadalmi érzékenyítésnek kiemelkedő szerepe van ennek a beteljesülésében. Az európai államok támogathatják az iszlám országok reformfolyamatait a nők jogainak érvényre juttatásához, az oktatási- és munkaerőpiaci részvételük növeléséhez, valamint az egészségügyi ellátáshoz való hozzáférésük biztosításához. 



